Ügyiratszám: HSZ/11676-1/2022.

Látta:

**----------------------------**

Dr. Sléder Tamás

aljegyző

**JEGYZŐKÖNYV**

**Hajdúszoboszló Város Önkormányzatának**

*Jogi, Igazgatási és Ügyrendi Bizottsága*

*2022. április 21-én 1302 órakor kezdődő*

*nyílt üléséről*

**A jegyzőkönyv az alábbi határozatokat tartalmazza:**

17/2022. (IV. 21.) JIÜB határozat

(A napirend elfogadása)

18/2022. (IV. 21.) JIÜB határozat

(Beszámoló Hajdúszoboszló város 2021. évi költségvetésének végrehajtásáról)

19/2022. (IV. 21.) JIÜB határozat

(Előterjesztés a Hajdúkerületi és Bihari Víziközmű Szolgáltató Zrt. alapszabályának módosítására)

20/2022. (IV. 21.) JIÜB határozat

(Előterjesztés támogatási szerződések megkötésére ideiglenes védelemre jogosultak és menedékesek számára történő szállás és ellátás biztosítása tárgyában)

21/2022. (IV. 21.) JIÜB határozat

(Előterjesztés III. számú felnőtt fogorvosi körzetet ellátó Dr. Kunkli Eszter fogorvos kérelméről)

22/2022. (IV. 21.) JIÜB határozat

(Tájékoztatás a Jókai sori pavilonokkal kapcsolatosan)

23/2022. (IV. 21.) JIÜB határozat

(Előterjesztés a Jókai soron lévő 10-11. sorszámú önkormányzati tulajdonú pavilonokkal kapcsolatosan)

**Helye:** Hajdúszoboszló Város Jegyzőjének irodája

**Jelen vannak a csatolt jelenléti ív szerint:**

* **a Jogi, Igazgatási és Ügyrendi****Bizottsági****tagok:** Kocsis Róbert, Jónás Kálmán, Marosi György Csongor, Máté Lajos, Dr. Nagy Gábor
* **a Polgármesteri Hivatal részéről** jelen vannak: Dr. Sléder Tamás aljegyző, Bárdos Ilona gazdasági irodavezető, Szilágyiné Pál Gyöngyi városfejlesztési irodavezető, SchmiedtnéMónus Erika vezető szociális szakügyintéző, Szabóné Szabó Mária vagyongazdálkodási ügyintéző
* az önkormányzat jogtanácsosa: **Dr. Kerekes Edit** ügyvéd,
* **jegyzőkönyvvezető:** Fehér Adrienn

Kocsis Róbert:

Megállapítom, hogy a bizottság teljes létszámban jelen van, határozatképes. Szavazásra bocsátom a meghívóban szereplő napirendi javaslatok elfogadását.

A Jogi, Igazgatási és ÜgyrendiBizottság 5 igen szavazattal (Kocsis Róbert, Jónás Kálmán, Marosi György Csongor, Máté Lajos, Dr. Nagy Gábor) ellenszavazat és tartózkodás nélkül elfogadta a határozati javaslatot. (A döntéshozatalban 5 fő vett részt).

**17/2022. (IV. 21.) JIÜB határozat**

**Hajdúszoboszló Város Önkormányzatának Jogi, Igazgatási és Ügyrendi Bizottsága elfogadja** **a napirendi javaslatokat.**

**Napirend**

1. Beszámoló Hajdúszoboszló város 2021. évi költségvetésének végrehajtásáról. (5. számú testületi napirend)

Előadó: polgármester

1. Előterjesztés a Hajdúkerületi és Bihari Víziközmű Szolgáltató Zrt. alapszabályának módosítására. (8. számú testületi napirend)

Előadó: polgármester

1. Előterjesztés támogatási szerződések megkötésére ideiglenes védelemre jogosultak és menedékesek számára történő szállás és ellátás biztosítása tárgyában. (9. számú testületi napirend)

Előadó: aljegyző

1. Előterjesztés III. számú felnőtt fogorvosi körzetet ellátó Dr. Kunkli Eszter fogorvos kérelméről. (17. számú testületi napirend)

Előadó: egészségügyi-szociális irodavezető

1. Tájékoztatás a Jókai sori pavilonokkal kapcsolatosan (Csak bizottsági anyag)

Előadó: gazdasági irodavezető

1. Előterjesztés a Jókai soron lévő 10-11. sorszámú önkormányzati tulajdonú pavilonokkal kapcsolatosan (26. számú testületi napirend)

Előadó: gazdasági irodavezető

Tájékoztatók, bejelentések

Felelős: bizottsági elnök

Határidő: azonnal

1. **napirend**

***Beszámoló Hajdúszoboszló város 2021. évi költségvetésének végrehajtásáról***

Jónás Kálmán:

A HVTV vezetőjéhez lenne kérdésem. A testület korábban arról döntött, hogy a kommunikációs szerződésben lévő összeget a HVTV-nek adja. A határozatban viszont már az szerepel, hogy egyben felkéri az igazgató-főszerkesztőt a szerződés megkötésére a Médiacentrum Debrecen Kft-vel. Ennek megvalósulását nem látom a beszámolóban.

Bárdos Ilona:

Biztosan megkötötték, mert kérték a pénzt rá.

Kocsis Róbert:

A televízió önálló intézmény, ezért lehet némi szabad keze.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság4 igen szavazattal (Kocsis Róbert, Marosi György Csongor, Máté Lajos, Dr. Nagy Gábor) és 1 tartózkodás mellett (Jónás Kálmán) ellenszavazat nélkül elfogadta a határozati javaslatot. A döntéshozatalban 5 fő vett részt, és – a határozati javaslatban foglaltak alapján - a következő határozatot hozta:

**18/2022. (IV. 21.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a képviselő-testületnek a Hajdúszoboszló város 2021. évi költségvetésének végrehajtásáról szóló beszámoló elfogadását, valamint a zárszámadási rendelet megalkotását.

Felelős: bizottsági elnök

Határidő: 2022. április 21.

1. **napirend**

***Előterjesztés a Hajdúkerületi és Bihari Víziközmű Szolgáltató Zrt. alapszabályának módosítására***

Lőrincz László:

A módosítás indoka, hogy a Hajdúkerületi és Bihari Víziközmű Szolgáltató Zrt. Felügyelő bizottságának a mandátuma lejárt. A törvényi előírásokkal szemben jóval nagyobb volt a felügyelő bizottság létszáma. Az egyik módosítása az alapszabálynak, hogy a bizottság létszáma 3 főre módosul. Az alapszabály nem rendelkezett a közgyűlés összehívására vonatkozóan. Most belekerült az alapszabályba, hogy bármelyik tulajdonos kezdeményezheti az összehívását.

*Kocsis Róbert kérdésére válaszolva*: Ez az a cég, akinek a szolgáltatási jogosítványát a hatóság visszavonta. A cég még működni fog, amíg mindent le nem zár.

*Máté Lajos kérdésére válaszolva:* Az a véleményem, hogy nem bukott az önkormányzat ezzel az állami projekttel. 20 millió forintos alaptőkével alapították meg az önkormányzatok ezt a   
zrt-t. A bevételek be lettek fagyasztva a 10 %-os rezsicsökkentéssel és a költségek folyamatosan növekedtek. Egyik tulajdonos sem gondolta, hogy ebből a bevételből ilyen költségszerkezet mellett vagyonhasználati díjat tud fizetni a szolgáltatónak. Ez nem a társaság rossz gazdálkodását jeleni. A ki nem számlázott vagyonhasználati díj 170 millió forint.

Egy törvényi előírás szerint 160 ezer lakos egyenérték fölött nem lehet vízművet üzemeltetni. Ezért úgy döntöttek az önkormányzatok, hogy létrehoznak egy zrt-t. Egyébként országosan jól működött a cég.

Kocsis Róbert:

Amikor még tisztán önkormányzati volt a cég, volt olyan, hogy vett ki vagyonhasznosítási díjat a város a víziközműből?

Bárdos Ilona:

Igen, fizették is. Először a Közüzemi Kft. utána meg a Városgazdálkodási Zrt. néven.

Kocsis Róbert:

A vízszolgáltatáson nem sok haszon lehetett akkor sem.

Bárdos Ilona:

A Közüzemi Kft. mindig nyereséges volt, nem csak a hőszolgáltatás és egyéb szolgáltatás, hanem a víz-csatorna szolgáltatás is. Utána megszűnt a kft. és átkerült a Városgazdálkodási Zrt-hez.

Lőrincz László:

2019 évben Böszörmény és Hajdúszoboszló bevételei voltak a legmagasabbak. Hajdúszoboszlón 50 millió körüli nyereség képződött. 2020-ban a fogyasztás jelentős csökkenése miatt a nyereség 50 milliós veszteségbe fordult.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság5 igen szavazattal (Kocsis Róbert, Jónás Kálmán, Marosi György Csongor, Máté Lajos, Dr. Nagy Gábor) ellenszavazat és tartózkodás nélkül elfogadta a határozati javaslatot. A döntéshozatalban 5 fő vett részt, és – a határozati javaslatban foglaltak alapján - a következő határozatot hozta:

**19/2022. (IV. 21.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a képviselő-testületnek, hogy a Hajdúkerületi és Bihari Víziközmű Szolgáltató Zrt. Alapszabályának módosításait elfogadja.

Felelős: bizottsági elnök

Határidő: 2022. április 21.

1. **napirend**

***Előterjesztés támogatási szerződések megkötésére ideiglenes védelemre jogosultak és menedékesek számára történő szállás és ellátás biztosítása tárgyában***

Dr. Sléder Tamás:

Az előterjesztés megírása óta a jogszabály módosításra került. Az jelzett április 15-i határidő kitolódott április 30-ra.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság5 igen szavazattal (Kocsis Róbert, Jónás Kálmán, Marosi György Csongor, Máté Lajos, Dr. Nagy Gábor) ellenszavazat és tartózkodás nélkül elfogadta a határozati javaslatot. A döntéshozatalban 5 fő vett részt, és – a határozati javaslatban foglaltak alapján - a következő határozatot hozta:

**20/2022. (IV. 21.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a képviselő-testületnek, hogy támogassa, hogy amennyiben a Helyi Védelmi Bizottság irányában a 104/2022. (III.12.) Korm. rendelet alapján benyújtott igény támogatást kap és a támogatási összeg megérkezik az önkormányzat számlájára, abból az önkormányzat a szálláshelyeket térítés nélkül biztosító szállásadók, valamint az étkezést szintén térítés nélkül nyújtó szolgáltatók részére támogatást nyújtson támogatási szerződések keretében. Hajdúszoboszló Város Önkormányzatának Képviselő-testülete felhatalmazza a polgármestert ezen támogatási szerződések aláírására.

Felelős: bizottsági elnök

Határidő: 2022. április 21.

1. **napirend**

***Előterjesztés III. számú felnőtt fogorvosi körzetet ellátó Dr. Kunkli Eszter fogorvos kérelméről***

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság5 igen szavazattal (Kocsis Róbert, Jónás Kálmán, Marosi György Csongor, Máté Lajos, Dr. Nagy Gábor) ellenszavazat és tartózkodás nélkül elfogadta a határozati javaslatot. A döntéshozatalban 5 fő vett részt, és – a határozati javaslatban foglaltak alapján - a következő határozatot hozta:

**21/2022. (IV. 21.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága javasolja a képviselő-testületnek, hogy hozzájárulását adja ahhoz, hogy a Hajdúszoboszló III. számú felnőtt fogorvosi körzet területi ellátási kötelezettséggel történő egészségügyi alapfeladatokat ellátó Dr. Kunkli Eszter (sz: Debrecen 1982. 05. 20. an: Kulcsár Ilona, pecsétszáma: 66615) mint Megbízott, az egészségügyi szolgáltatási tevékenységét egyszemélyes korlátolt felelősségű társaság formájában lássa el.

Felelős: bizottsági elnök

Határidő: 2022. április 21.

1. **napirend**

***Tájékoztatás a Jókai sori pavilonokkal kapcsolatosan***

Dr. Kerekes Edit:

*Jónás Kálmán kérdésére válaszolva:* A harmadik javaslatot támogatnám figyelembe véve a jogi kérdéseket és azt is, hogy egy önkormányzatról van szó. Arról kellene gondolkodni, hogy milyen hosszú távon akarja visszaszerezni az önkormányzat a közterületet? Ehhez egy egységes stratégiára van szükség minden egyes pavilon esetében.

Ha az önkormányzatnak az a célja, hogy megszüntesse ott a pavilonokat, akkor az is egy jogi megoldás lehet, hogy él az elővásárlás jogával.

Jónás Kálmán:

Azért tartom ezt az elővásárlást rossz megoldásnak, mert születhetnek túlárazott szerződések. A harmadik pontban megfogalmazott javaslat felé kellene elindulni.

Kocsis Róbert:

A bizottságunk van-e olyan helyzetben, hogy határidőt megállapítson?

Bárdos Ilona:

Ez az anyag most azért jött a Jogi, Igazgatási és Ügyrendi Bizottsághoz, mert itt azt kell eldönteni, hogy el akarja-e az önkormányzat tüntetni a pavilonokat, és ha igen, akkor mennyi időn belül. A Pénzügyi és Gazdasági Bizottságnak pedig a legolcsóbb eljárást kell kiválasztania.

Dr. Kerekes Edit:

*Kocsis Róbert kérdésére válaszolva:* A szerződésekből az rajzolódik ki, hogy van egy helyzet, ami nincs szabályozva. Mindig külön mozgott a felülépítmény, a földterületre vonatkozóan pedig különféle határozatlan időre szóló szerződések születtek. Testületi döntés kellene arról, mikor akarja az önkormányzat ezt a területet a rendezési terv szerint használni. Ehhez kell igazítani a stratégiát, ami meghatározza, hogy mi legyen a szerződésekkel.

Kocsis Róbert:

A határidő azon múlik, mikor nyílik pályázati lehetőség, melyet ennek kapcsán megpályázhatunk. Először a területet kellene olyan állapotba hozni, mellyel a későbbiekben pályázni lehet.

Szilágyiné Pál Gyöngyi:

Nem fontos, hogy van-e pályázati lehetőség. A területet függetleníteném ettől a beruházástól. Azt kell eldönteni, hogy meg akarja-e szabadítani az önkormányzat a területet a közös rendezetlen tulajdontól, illetve el tudja-e fogadni még 5-10 évig az önkormányzat a terület rendezetlenségét?

Dr. Nagy Gábor:

Aprólékosan fel kellene tárni a tényállást. Hiba volt, hogy a felülépítményt az ingatlan-nyilvántartásba nem jegyezték be, de a megállapodás létezik. Innentől delegálta a tulajdoni jogokat a zrt. A területre az ingatlantulajdonosoknak elővásárlási joga lett volna, ha bekerül az ingatlan a nyilvántartásba. Attól függetlenül, hogy nincs bejegyezve az ingatlan-nyilvántartásba a felülépítmény, meg kell nézni, milyen piaci ára lesz a kártérítés esetén. Borítékolható a tulajdonosi jog elismerése és a kártérítés megítélése a bíróságon. A helyrajzi szám hiánya miatt a kisajátítás nem állja meg a helyét. Az ingatlantulajdonosokkal történő megegyezés sikeressége kérdéses lehet.

Szilágyiné Pál Gyöngyi:

A kártérítési igényt mire alapozhatja a bérlő? Amikor aláírta a szerződést, tudomása volt róla, hogy bérelni fogja a felülépítmény alatti földterületet az önkormányzattól. Kártérítési igényt elmaradt haszon esetében tud érvényesíteni. A pavilonok nagy többsége nem üzemel. A rendezési terv is meghatározza a területet, oda nem adható építési engedély.

Lőrincz László:

Ezek az építmények a vétel időpontjában elég drágák voltak.

Bárdos Ilona:

1990-ben 600.000 Ft volt a vételi ár.

Lőrincz László:

Ha most ott bérbe adunk egy ingatlant, és esetleg megindul egy nyereséges folyamat, mely egy jól menő vállalkozást visz arra helyre, akkor más is ebbe az irányba fog települni. Megindul a pavilonsor felújítása, hasznosítása. Ezzel felértékeljük azokat a pavilonokat.

Dr. Kerekes Edit:

A forgalmi értékkel tudnánk szerződést kötni. A kisajátítást helyettesítő adásvétel esetén a szerződéskötésnek nem akadálya, hogy nincs az ingatlan-nyilvántartásban nincs feltüntetve a felépítmény. Nem tudom, hogy mi van akkor, ha valaki nem megy bele. Egy forgalmi értékbecslést meg kellene indítani, hogy lássuk, milyen nagyságrendben kell gondolkodnia az önkormányzatnak. A most beadott kérelemben szereplő és a többi pavilonok sorsának egységesen és egy irányba kell rendeződniük.

Máté Lajos:

Már régen rendeződnie kellett volna a területnek. Azt a területet mindenképp visszaszerezném. A legbiztonságosabb és legjogtisztább helyzet az adásvétel. A pavilonok ára nem az anyaguk, hanem a frekventált elhelyezkedésük miatt voltak magasak. Egy komoly értékvesztést fognak szenvedni a lebontáskor. Ha az önkormányzat azt a területet vissza akarja szerezni, tudomásul kell venni, hogy annak lesz egy költsége. Különítsünk el rá egy összeget, és szisztematikusan vásárolja fel az önkormányzat a pavilonokat. Ha bármit kitűzünk, árfelhajtó hatású lehet.

Bárdos Ilona:

2019-ben egy 13,8 m2-es pavilont 1,5 millió Ft-ért vett meg az önkormányzat. 2020 nyarán egy ugyanekkora pavilont már 4,5 millió Ft-ért ajánlották fel, melynél nem élt az önkormányzat az elővásárlási jogával. Ez nem is került eladásra. 2020. decemberében 2,5 millió Ft-ért kelt el egy pavilon, az új tulajdonos már jött is szerződést kötni a földterületre. 2022. márciusban pedig egy pavilon 2,9 millióért kelt el.

Máté Lajos:

Nem azt mondom, hogy nagyon magas áron is meg kell venni, de az ingatlanárak nagyon emelkednek. Lehet egy határt húzni, hogy mekkora az az összeg, amennyiért még hajlandó az önkormányzat megvenni.

Jónás Kálmán:

A következő előterjesztésnél 2024. október 26-ig van a bérleti határidő. Eddig az időpontig elő tudjuk készíteni a területet, így akár oda is tudjuk adni bérbe.

Szabóné Szabó Mária:

Az értékmeghatározásnál figyelembe kell azt venni, hogy mivel magántulajdonú felépítményekről van szó, nem biztos, hogy joga van a szakértőnek belépni az ingatlanba. A belső értékeket nem tudjuk meghatározni.

Lőrincz László:

Ha tudomásukra jut, hogy az önkormányzat értékbecslést rendelt el, az már árfelhajtó hatással bír.

Dr. Kerekes Edit:

Az értékbecslő két összehasonlító adatot fog jelen értékre kalkulálni, és van már egy magasabb összegű adásvételi szerződés is, melyek alapján ki lehet indulni az ár meghatározásánál.

Kocsis Róbert:

A közelmúlt értékesítési árai alapján értékbecslő bevonása nélkül is kalkulálhatnánk egy összeget?

Bárdos Ilona:

A legutóbb elkelt pavilon árát 2,9 milliót lehet mondani ajánlatnak.

Máté Lajos:

Időközben drasztikusan fel lehetne emelni a bérleti díjat.

Dr. Kerekes Edit:

A harmadik javaslatomban az a lehetőség is elképzelhető, hogy megvesszük a pavilont, de az üzemeltető még maradhat a szerződésben meghatározott ideig. Ki kell jelölni a határokat, hogy lehessen egyedi elbírálásokat azonos elképzelés mentén végezni.

Kocsis Róbert:

Függesszük fel ennek a napirendnek a tárgyalását. A következő ülésre készüljön el egy a jelen ülésen elhangzott javaslatokat tartalmazó és a kivitelezhetőségeket mérlegelő anyag, amely alapján tudjuk tovább tárgyalni a témát.

A bizottság elnöke szavazásra bocsátotta az alábbi határozati javaslatot:

*Hajdúszoboszló Város Önkormányzatának Jogi, Igazgatási és Ügyrendi Bizottsága tudomásul veszi a Jókai sori pavilonokkal kapcsolatos tájékoztatóban foglaltakat. Felkéri a szakirodát, hogy a következő ülésre készítsen el egy javaslatokat tartalmazó és kivitelezhetőségeket mérlegelő anyagot.*

A Jogi, Igazgatási és ÜgyrendiBizottság5 igen szavazattal (Kocsis Róbert, Jónás Kálmán, Marosi György Csongor, Máté Lajos, Dr. Nagy Gábor) ellenszavazat és tartózkodás nélkül elfogadta a határozati javaslatot. A döntéshozatalban 5 fő vett részt, és – a határozati javaslatban foglaltak alapján - a következő határozatot hozta:

**22/2022. (IV. 21.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága tudomásul veszi a Jókai sori pavilonokkal kapcsolatos tájékoztatóban foglaltakat. Felkéri a szakirodát, hogy a következő ülésre készítsen el egy javaslatokat tartalmazó és kivitelezhetőségeket mérlegelő vázlatot.

Felelős: gazdasági irodavezető, városfejlesztési irodavezető

Határidő: 2022. május 25.

1. **napirend**

***Előterjesztés a Jókai soron lévő 10-11. sorszámú önkormányzati tulajdonú pavilonokkal kapcsolatosan***

Bárdos Ilona:

Az iroda azt javasolja, hogy adjuk ki egy évre. Az első évben a bérleti díj fejében lebontja a nagyobbik pavilont, a következő évben pedig megfizeti a rendeletünkben meghatározott bérleti díjat. A lebontott részt előkertnek minősítjük.

Máté Lajos:

Ez a javaslat nem a terület rendezésének irányába hat.

A bizottság elnöke szavazásra bocsátotta a határozati javaslatot.

A Jogi, Igazgatási és ÜgyrendiBizottság1 igen szavazattal (Kocsis Róbert), 3 tartózkodás mellett (Jónás Kálmán, Marosi György Csongor, Dr. Nagy Gábor) és 1 ellenszavazattal (Máté Lajos) nem támogatta a határozati javaslatot. A döntéshozatalban 5 fő vett részt, és – a határozati javaslatban foglaltak alapján - a következő határozatot hozta:

**23/2022. (IV. 21.) JIÜB határozat**

Hajdúszoboszló Város Önkormányzatának Jogi, Igazgatási és Ügyrendi Bizottsága nem javasolja a képviselő-testületnek az alábbiak elfogadását:

Hajdúszoboszló Város Képviselő-testülete a Premium Montes Kft. részére bérbe adja a Jókai soron lévő 11. számú, 13,8 m2-es pavilont 2022. május 1. - 2023. október 31. közötti időszakra. A 2022. évi bérleti díj összegét a vállalkozó által vállalt a 10. számú önkormányzati tulajdonú pavilon elbontási költségével azonos összegben jelöli meg.

2023.01.01. - 2023.10.31 között bérlő köteles a 12/2019. (IV.25.) önkormányzati rendelet 3. sz. melléklet 1. sorszám alatt szereplő Gábor Á. utcai pavilonra vonatkozó díjtételeket megfizetni.

Hajdúszoboszló Város Önkormányzatának Képviselő-testülete támogatja az Önkormányzattól bérelt 11. sz. pavilonhoz csatlakozó, 104 m2 nagyságú vendéglátóipari előkert kialakítását a településképi véleményben foglaltaknak megfelelően.

A közterület használatáért 2022.10.01. - 2023.10.31. közötti időszakra bérlő köteles a közterület-használat, közterület-hasznosítás helyi szabályairól szóló 12/2019. (IV.25.) önkormányzati rendelet 3. sz. melléklet 3. sorszám alatti „vendéglátóipari előkert egyéb területeken” sorszám alatt szereplő díjtételt megfizetni.

Felelős: bizottsági elnök

Határidő: 2022. április 21.

Egyéb kérdés, hozzászólás hiányában az elnök 1356 órakor az ülést bezárta.

A Jogi, Igazgatási és ÜgyrendiBizottságáltal tárgyalt képviselő-testületi előterjesztés a képviselő-testület 2022. április 21-i nyílt üléséről készített jegyzőkönyv mellékletét képezik.

**K.m.f.**

**Kocsis Róbert Jónás Kálmán**

***bizottsági elnök*  *bizottsági tag***

**Fehér Adrienn**

***jegyzőkönyvvezető***